b'\n_START_ARTICLE_\n\xc5\xa0intoizem\n_START_SECTION_\nUvod\n_START_PARAGRAPH_\n\xc5\xa0intoizem nima ustanovitelja, prav tako ne osrednjega verskega besedila, kot je Biblija v kr\xc5\xa1\xc4\x8danstvu. Propaganda in pridiganje nista obi\xc4\x8dajna, saj je \xc5\xa1intoizem globoko zakoreninjen v japonskemu narodu in tradiciji. \xc5\xa0intoisti\xc4\x8dna verska literatura je zapisana \xc5\xa1ele po prihodu budizma na Japonsko. Najpomembnej\xc5\xa1i zapisi so kronike Kod\xc5\xbeiki, Nihon \xc5\xa0oki in \xc5\xa0oku Nihongi iz za\xc4\x8detka 8. stoletja, predstavljajo odgovor na kulturne vplive/izzive Kitajske. Kronike prve bele\xc5\xbeijo \xc5\xa1intoisti\xc4\x8dne obi\xc4\x8daje, predvsem starej\xc5\xa1a ustna izro\xc4\x8dila, a jih ne uvr\xc5\xa1\xc4\x8dajo pod enotno religijo, ampak obravnajo kot zbirko domorodnih verovanj in mitologij. _NEWLINE_\xc5\xa0intoisti\xc4\x8dni bogovi se imenujejo kami. So sveti duhovi, ki prevzemajo oblike stvari in pojmov, pomembnih za \xc5\xbeivljenje, kot je veter, de\xc5\xbe, gore, drevesa, reke in plodnost. Ljudje po smrti postanejo kami, njihove dru\xc5\xbeine pa jih globoko spo\xc5\xa1tujejo kot predni\xc5\xa1ke kami. Kami posebnih ljudi so celo spravljeni v nekaterih sveti\xc5\xa1\xc4\x8dih. Boginja Sonca Amaterasu velja za najpomembnej\xc5\xa1i \xc5\xa1intoisti\xc4\x8dni kami._NEWLINE_V nasprotju z veliko monoteisti\xc4\x8dnimi verami, v \xc5\xa1intoizmu ni brezpogojnosti. Ni brezpogojne pravice in krivice, nih\xc4\x8de ni popoln. \xc5\xa0intoizem je optimisti\xc4\x8dna vera, saj prevladuje mi\xc5\xa1ljenje, da so ljudje na\xc4\x8deloma dobri, zlo pa povzro\xc4\x8dajo hudobni duhovi. Posledi\xc4\x8dno je namen ve\xc4\x8dine \xc5\xa1intoisti\xc4\x8dnih obredov odganjanje hudobnih duhov z o\xc4\x8di\xc5\xa1\xc4\x8devanjem, molitvami in \xc5\xbertvovanjem duhovom kami._NEWLINE_\xc5\xa0intoisti\xc4\x8dna sveti\xc5\xa1\xc4\x8da so kraji, namenjeni \xc4\x8da\xc5\xa1\xc4\x8denju in bivanju kami. V ve\xc4\x8dini sveti\xc5\xa1\xc4\x8d redno prirejajo festivale (macuri), zato da kami poka\xc5\xbeejo zunanji svet._NEWLINE_\xc5\xa0intoisti\xc4\x8dni sve\xc4\x8deniki izvajajo \xc5\xa1intoisti\xc4\x8dne obrede in pogosto \xc5\xbeivijo na sveti\xc5\xa1\xc4\x8dnem zemlji\xc5\xa1\xc4\x8du. Sve\xc4\x8deniki lahko postanejo mo\xc5\xa1ki in \xc5\xbeenske, lahko se poro\xc4\x8dijo in imajo otroke. Med obredom sve\xc4\x8deniku pomagajo mlade dame (miko) in opravljajo tudi druge naloge v sveti\xc5\xa1\xc4\x8du. Miko nosijo beli kimono, morajo biti neporo\xc4\x8dene in pogosto so sve\xc4\x8denikove h\xc4\x8dere. _NEWLINE_Pomembne zna\xc4\x8dilnosti \xc5\xa1intoisti\xc4\x8dne umetnosti so sveti\xc5\xa1\xc4\x8dna arhitektura in ohranjanje ter obvarovanje starodavne umetnosti, kot je tradicionalno No gledali\xc5\xa1\xc4\x8de, lepopisi in dvorska glasba (gagaku).\n_START_SECTION_\nZgodovina\n_START_PARAGRAPH_\n\xc5\xa0intoizem ima starodavne korenine na japonskem oto\xc4\x8dju. Arheolo\xc5\xa1ki ostanki ka\xc5\xbeejo na verovanje, ki je bistveno starej\xc5\xa1e od prvih zapisov iz 8. stoletja. Iz Obdobja kulture D\xc5\xbeomon (14.000-300 pr. n. \xc5\xa1t.) imamo le malo virov, ostale so le kamnite strukture, zgodnji primeri vrat tori, najdena in preu\xc4\x8devana so tudi mnoga grobi\xc5\xa1\xc4\x8da. V klanski ureditvi, kakr\xc5\xa1na je bila najprej prisotna tudi na Japonskem, se lokalna verovanja naravno razvijajo. Duhovne ideje se \xc5\xa1irijo med sosednjimi klani, vzpostavi se odnos do prednikov, ki so ustvarili in jim zapustili svet. S pogosto trgovino in migracijami sta se pod vplivom novih verovanj obseg in kompleksnost \xc4\x8dlove\xc5\xa1ke duhovnosti ve\xc4\x8dala. Verovanje je temeljilo na \xc4\x8da\xc5\xa1\xc4\x8denju naravnih sil (mono) in naravnih elementov, od katerih so te odvisne. _NEWLINE_V Obdobju kulture Jajoj (300 pr. n. \xc5\xa1t.-300) so se pojavila ogledala, me\xc4\x8di in dragulji, trgovski izdelki iz celinske Azije. V \xc5\xa1intoizmu jih povezujejo cesarskim bo\xc5\xbeanskim ustoli\xc4\x8denjem. \xc5\xa0e vedno je bila najpogostej\xc5\xa1a klanska ureditev, najve\xc4\x8djo mo\xc4\x8d je vel dolo\xc4\x8den vodja, ki je bil poglavar in vrhovni sve\xc4\x8denik. Navadno je osvajalec asimiliral pora\xc5\xbeenca v svoja prepri\xc4\x8danja in kamije. V tem obdobju se pojavijo formalne \xc5\xa1intoisti\xc4\x8dne prakse, na primer niiname, zgodnja razli\xc4\x8dica dana\xc5\xa1njega festivala \xc5\xbeetve s pripro\xc5\xa1njo k dobri \xc5\xbeetvi, navadno z dajatvijo ri\xc5\xbea ali osebnih predmetov. _NEWLINE_V obdobju Kofun (300-538) se v versko prakso uvedejo zvonovi in bobni, pogrebne gomile. Pride do ustanovitve cesarske dru\xc5\xbeine in fevdalnega sistema. Kulturi Jamato in Izumo imata vsaka svoje veliko osrednje sveti\xc5\xa1\xc4\x8de, obe \xc5\xa1e danes stojita (sveti\xc5\xa1\xc4\x8de v Iseju in Izumo Taj\xc5\xa1a). Tesna zavezni\xc5\xa1tva na azijski celini so mo\xc4\x8dno vplivala na politi\xc4\x8dno in dru\xc5\xbebeno dogajanje na Japonskem. Najve\xc4\x8dje spremembe so v na\xc4\x8dinu pokopa, vojskovanju, uvozili so kitajske pismenke za zapis imen in dogodkov v trgovske in politi\xc4\x8dne zapiske. Leta 513 so na dvor priklicali konfucijskega \xc5\xa1olnika, leta 552 ali 538 je dobil vodja ljudstva Jamato lastno budisti\xc4\x8dno ikono, kar je spremenilo tok japonske verske zgodovine. Uvedbi budizma v 6. stoletju je sledilo nekaj za\xc4\x8detnih nasprotovanj, vendar sta lahko obe veri hitro harmoni\xc4\x8dno soobstajali in se celo dopolnjevali. _NEWLINE_V Obdobjih Asuka in Nara (538-794) je budizem tudi s podporo cesarjev in pomembne\xc5\xbeev z dvora postajal pomembna duhovna, verska in politi\xc4\x8dna sila. Cesar Tenmu je leta 685 ukazal namestitev budisti\xc4\x8dne skrinjice v vsako hi\xc5\xa1o. Duhovno je \xc5\xa1e vedno pomenil posredovanje kitajskih kulturnih idej na Japonsko. Leta 692 je na Japonskem delovalo 545 sveti\xc5\xa1\xc4\x8d in templjev. _NEWLINE_Kodeks Tajho iz leta 701 naj bi zajezil zunanje vplive in stabiliziraj japonsko dru\xc5\xbebo preko cesarske mo\xc4\x8di. Zaobjemal je regulacije na podro\xc4\x8dju vere (registracija vseh templev, sve\xc4\x8denikov, duhovnikov in nun), vladne strukture, zemlje, kazenskega in civilnega prava. Kroniki Kod\xc5\xbeiki in Nihon \xc5\xa0oki iz za\xc4\x8detka 8. stoletja sta zborni deli obstoje\xc4\x8dih mitov in legend. Napisani sta bili z namenom vpeljave taoisti\xc4\x8dnih, konfucijanisti\xc4\x8dnih in budisti\xc4\x8dnih tem v japonsko verovanje, pa tudi legitimiranja cesarske hi\xc5\xa1e. V kroniki Kod\xc5\xbeiki je navedeno, da so \xc4\x8dlani japonske cesarske dru\xc5\xbeine potomci son\xc4\x8dnega bo\xc5\xbeanstva Amaterasu. _NEWLINE_Budizem se strukturno vpelje v japonsko dru\xc5\xbebo tekom vladavine cesarja \xc5\xa0oma (724-749). Cesar polo\xc5\xbei na\xc4\x8drte za Velikega son\xc4\x8dnega Buda po podobi Vairokana. Veliko budistov je videlo kami kot varuhe budisti\xc4\x8dne manifestacije in tudi kot varuhe oziroma u\xc4\x8dence Bud in bodhisatev. Dvorni misleci so pojasnjevali razlike med domorodno in budisti\xc4\x8dno tradicijo. Kami naj bi bili nadnaravna bitja, \xc5\xa1e vedno ujeta v krogu rojstev in smrti (reinkarnacije), ob \xc4\x8demer bi varovali budizem in omogo\xc4\x8dali u\xc4\x8denje so\xc4\x8dutja. Kukaj (774-835) je izzval to interpretacijo. Kamije je videl kot utele\xc5\xa1enja Bud samih (teorija hond\xc5\xbei sujd\xc5\xbeaku) ali pa celo Bude sami. Ta vklju\xc4\x8dujo\xc4\x8da interpretacija, zacementirana v kodeksu \xc5\xa1inbucu \xc5\xa1ugo, je veljala do konca Obdobja Edo, saj v srednjeve\xc5\xa1ki in zgodnji moderni dobi ni bilo teolo\xc5\xa1kega pristopa k \xc5\xa1intoizmu. Motoori Norinagi (1730-1801) je \xc5\xbeelel takrat veljavno verovanje pre\xc4\x8distiti v prvotni pravi \xc5\xa1intoizem, a se je izkazalo, da so \xc5\xbee mitologije iz prvih pisnih virov, kot je Nihon \xc5\xa0oki, polni izposojenih na\xc4\x8del iz taoizma. Poskus je pripomogel h kasnej\xc5\xa1i lo\xc4\x8ditvi \xc5\xa1intoizma od budizma._NEWLINE_V Obdobju Mejd\xc5\xbei je \xc5\xa1intoizem postal spet lo\xc4\x8den od budizma. Mite o nastanku Japonske so uporabili za ohranjanje cesarjevega kulta kot del sodobne graditve narodne zavesti. \xc5\xa0intoisti\xc4\x8dni sve\xc4\x8deniki so postali dr\xc5\xbeavni uradniki, pomembna sveti\xc5\xa1\xc4\x8da so za\xc4\x8dela prejemati vladne investicije. Razdeljena so bila na 12 nivojev po hierarhiji s sveti\xc5\xa1\xc4\x8dem v Iseju na vrhu. Dr\xc5\xbeava je narekovala uradno teologijo s svetostjo japonskega imperija kot osredjem dogme. Propaganda ni bila zelo priljubljena, zato se je proti koncu 70. let 19. stoletja ukinila. Japonski nacionalizem je ostal tesno povezan z legendami o nastanku in starodavno vladavino. \xc5\xa0ele po drugi svetovni vojni je cesar \xc5\xa0ova razglasil, da kot cesar ni bo\xc5\xbeanstvo v \xc4\x8dlove\xc5\xa1ki obliki._NEWLINE_Po drugi svetovni vojni sta se \xc5\xa1intoizem in dr\xc5\xbeava lo\xc4\x8dila, saj so zavezniki verjeli, da je religija veliko prispevala k nacionalimu in militantni kulturi na Japonskem. Danes je verska slika Japonske kompleksna. Odkar \xc5\xa1intoizem ni obvezen, se je \xc5\xa1tevilo verujo\xc4\x8dih zmanj\xc5\xa1alo, sodelovanje na festivalih in pri raznih verskih praksah pa je ostalo na relativno visoki ravni.'